text: Prinsens bisættelse: Det sker der i Syd- og Sønderjylland
  20 februar 2018 kl. 06.22
  I dag bliver prins Henrik bisat i Christiansborg Slotskirke. Men også i Syd- og Sønderjylland æres prinsen denne tirsdag. 
  Den 13. februar gik prins Henrik bort, og i dag bliver han bisat i Christiansborg Slotskirke i København.
  Over hele landet bliver prinsen i dag mindet, og det gælder også i Syd- og Sønderjylland.
  Her er, hvad der sker ved dagens ceremoni:
  
  Fra klokken 9-17 kan alle borgere skrive en sidste hilsen til prinsen i Gråsten Slot i Sønderjylland og i Marselisborg Slot ved Aarhus.
  Frem til bisættelsen flages der på halv stang fra statsbygninger og statsskibe landet over. Når bisættelsen er overstået, flages der igen på halv stang indtil solnedgang.
  Op mod 100 historiske møller går i sørgestilling - nogle har vingerne i kors i stedet for i kryds, mens andre vælger en stilling mellem kryds og kors. 
  10.30: Alle landets kirkeklokker i folkekirkens kirker vil ringe i en halv time inden bisættelsen. Omkring samme tid vil de omkring 60 indbudte gæster ankomme til Christiansborg Slotskirke.
  10.45-11.45: Den kongelige familie ankommer til Slotskirken. Klokken 11 begynder bisættelsen, der varer ca. tre kvarter.
  11.45: Ceremonien slutter, og landets kirkeklokker ringer igen i en halv time.
  